Reserviste ruk op oor permanente kontrakte(Foto: SAPD/Facebook) ŉ Groep van sowat 150 reserviste het Dinsdag na die kantoor van die polisieminister opgeruk omdat hulle glo in 2009 beloof is dat hulle permanent in die polisie opgeneem gaan word en daar tot dusver dadels van die beweerde belofte gekom het. Moses Mulaudzi, voorsitter van die SAPS Reservist Concern Group, sê die organisasie verteenwoordig nasionaal sowat ŉ duisend reserviste. Volgens hom is hulle vroeër as reserviste opgelei en sou hulle mettertyd in permanente poste opgeneem word. Mulaudzi sê die staat se stelsels dui verkeerdelik aan dat die betrokke reserviste salarisse – volgens hom R12 000 – verdien en dat hulle dus nie vir enige toelae of selfs laekostebehuising kwalifiseer nie. Hy sê dit is ŉ situasie wat dringend reggestel moet word omdat dit die reserviste in ŉ geweldige moeilike posisie laat. Die groep sê Bheki Cele, minister van polisie, moet nou by die situasie ingryp. “Ons het al die prosesse gevolg en uiteindelik het hulle ons in die steek gelaat. Ons het probeer onderhandel, maar hulle wou nie na ons luister nie,” sê hy. Mulaudzi sê hulle het permanente aanstellings nodig nadat die polisie hulle opgelei en van uniforms voorsien het. “Maar hulle sê ons is nie polisielede nie. “Nou is dit tyd om die land in te lig dat die polisie korrup is en dat ons geen steen daaroor onaangeroer sal laat nie,” sê hy. Maroela Media het ŉ navraag oor die groep se griewe aan die polisie gestuur en wag op terugvoer.